遊仙華山
作者：方鳳
朝代：宋

paragraphs: 仙華矗萬仞，我乃廬其東。
日夕與山對，今茲踏玲瓏。
起左信奔鹿，當前任啼狨。
大嘯崖石裂，一覽天宇空。
蒼松飽風雨，絕壁挂老龍。
樵斧不得睨，撫根憩吾躬。
邈哉軒轅氏，問道由崆峒。
龍髯一以遠，千載悲遺弓。
猶傳少女靈，鍊玉于焉宮。
山林重帝胄，香火明民衷。
我來重懷古，攬涕臨西風。
何當刺飛流，一洗磊磈胸。